b'\n_START_ARTICLE_\nMantra\n_START_PARAGRAPH_\nMantra (skr. \xe0\xa4\xae\xe0\xa4\xa8\xe0\xa5\x8d\xe0\xa4\xa4\xe0\xa5\x8d\xe0\xa4\xb0\xc2\xa0= m\xc3\xa1ntra)\xc2\xa0\xe2\x80\x93 sakralin\xc4\x97 formul\xc4\x97, meditacijos skiemuo, garsin\xc4\x97 dievyb\xc4\x97s inkarnacija, naudojama indi\xc5\xa1kos kilm\xc4\x97s religijose (hinduizme, budizme, sikhizme, d\xc5\xbeainizme). Tai garsini\xc5\xb3 skiemen\xc5\xb3 seka, paprastai tariama arba giedama j\xc4\x85 kartojant kelis, keliolika ir dar daugiau kart\xc5\xb3 (recituojama), aklamuojama). \xc5\xa0iuolaikiniai naujieji religiniai jud\xc4\x97jimai (Naujasis am\xc5\xbeius) da\xc5\xbenai gana pla\xc4\x8diai naudoja mantras d\xc4\x97mesio sutelkimui ir tam tikr\xc5\xb3 savybi\xc5\xb3, gali\xc5\xb3 ugdymui. Kai kurios naujosios afirmacij\xc5\xb3 praktikos (dvasin\xc4\x97 savitaiga) remiasi mantr\xc5\xb3 naudojimo patirtimi.\n_START_SECTION_\nKilm\xc4\x97\n_START_PARAGRAPH_\n\xc5\xbdodis mantra kyla i\xc5\xa1 sen. ind\xc5\xb3 kalbos veiksma\xc5\xbeod\xc5\xbeio man- / manyate (\xe2\x80\x9emanyti, m\xc4\x85styti, protauti\xe2\x80\x9c) ir instrumentin\xc4\x97s priesagos -tra-. Tai yra proto \xc5\xbeadinimo, veikimo bei magijos priemon\xc4\x97. Mantr\xc5\xb3 re\xc4\x8ditavimo praktika klost\xc4\x97si ved\xc5\xb3, kurios pa\xc4\x8dios yra mantros, laikotarpiu. Tiek pats \xc5\xbeodis mantra, tiek veiksma\xc5\xbeodis mantrayate (\xe2\x80\x9ekartoti mantras, re\xc4\x8dituoti, posmuoti, u\xc5\xbekalb\xc4\x97ti\xe2\x80\x9c) sutinkamas jau Rigvedoje. Kiekvienas atskiras ved\xc5\xb3 (ypa\xc4\x8d Rigvedos) posmas laikomas savaranki\xc5\xa1ka mantra. V\xc4\x97liau \xc5\xa1i mantrin\xc4\x97 praktika per\xc4\x97jo \xc4\xaf hinduizm\xc4\x85 ir visas kitas indi\xc5\xa1kas religijas. Mantr\xc5\xb3 soteriologin\xc4\x97 svarba pabr\xc4\x97\xc5\xbeiama upani\xc5\xa1adose._NEWLINE_Daugelis svarbiausi\xc5\xb3 mantr\xc5\xb3 paimtos i\xc5\xa1 Rigvedos arba upani\xc5\xa1ad\xc5\xb3 posm\xc5\xb3. V\xc4\x97liau mantros labai i\xc5\xa1populiarintos tantrizme. Da\xc5\xbenai mantromis vadinami bet kokie religiniai, nebuitine kalba i\xc5\xa1reik\xc5\xa1ti poetiniai tekstai.\n_START_SECTION_\nPraktik\xc5\xb3 formos\n_START_PARAGRAPH_\nMantra soteriologin\xc4\xaf veiksmingum\xc4\x85 \xc4\xafgyja tik iniciacijos metu mokytojo perduota mokiniui. Re\xc4\x8ditavimas leid\xc5\xbeia realizuoti mantros, laikomos garsine dievyb\xc4\x97s inkarnacija, dievyb\xc4\x97s, mokytojo ir paties re\xc4\x8dituotojo tapatyb\xc4\x99. Esti \xc4\xafvairi\xc5\xb3 mantr\xc5\xb3 atlikimo b\xc5\xabd\xc5\xb3: vedin\xc4\x97je tradicijoje mantros atliekamos garsiai, pagal grie\xc5\xbetas prozodijos taisykles apeig\xc5\xb3 metu arba mokytojo ir mokinio \xc5\xbeinijos perdavos (sv\xc4\x81dhy\xc4\x81y\xc3\xa1) metu. Tantrin\xc4\x97se praktikose i\xc5\xa1sivyst\xc4\x97 atlikimo pa\xc5\xa1nib\xc5\xbedomis, mintyse b\xc5\xabdai. I\xc5\xa1kilus bhakti jud\xc4\x97jimams, paplito mantr\xc5\xb3 atlikimas garsiai, dainuojant, su ritminiu muzikiniu pritarimu, miniose (bhad\xc5\xbeana).\n_START_SECTION_\nMantros veikimas\n_START_PARAGRAPH_\nMantra laikoma priemone dievybei su\xc5\xbeadinti. Pasak Algio U\xc5\xbedavinio, mantra yra sakralin\xc4\x97 formul\xc4\x97, u\xc5\xbekeikimas, dievi\xc5\xa1kosios b\xc5\xabties statin\xc4\xaf skrod\xc5\xbeiantis galios vektorius ir komunikacijos \xc4\xafrankis. I\xc5\xa1tarus atitinkam\xc4\x85 mantr\xc4\x85, transcendentinis pradas pasirodo kaip kiekvienam tikrov\xc4\x97s lygmeniui imanenti\xc5\xa1kas veikimas. Mantros yra noetiniai vis\xc5\xb3 med\xc5\xbeiagini\xc5\xb3 daikt\xc5\xb3 \xe2\x80\x9ek\xc5\xabnai\xe2\x80\x9c\xc2\xa0\xe2\x80\x93 nekintan\xc4\x8dios demiurgin\xc4\x97s formul\xc4\x97s, i\xc5\xa1 kuri\xc5\xb3 i\xc5\xa1auga laikini fiziniai pavidalai. Konkre\xc4\x8dios mantros neatsiejamos nuo konkre\xc4\x8dios dievyb\xc4\x97s, kuriai jos atstovauja. Dievyb\xc4\x97s gali\xc4\x85 slepia ir parodo jos vardas arba atitinkama mantra. Tantriniame hinduizme mantros naudojamos drauge su jantromis: mantra laikoma garsiniu dievyb\xc4\x97s k\xc5\xabnu, o jantra\xc2\xa0\xe2\x80\x93 simboliniu regimuoju._NEWLINE_Mantrose svarbiausia prasm\xc4\x97 suteikiama ne tekstui (kuris gali b\xc5\xabti ir semanti\xc5\xa1kai beprasmis), o garsui. Laikoma, kad tariamos mantros moduliuoja gyvasties alsavim\xc4\x85 (pran\xc4\x85). Nors pagrindin\xc4\x97 mantr\xc5\xb3 paskirtis\xc2\xa0\xe2\x80\x93 dievyb\xc4\x97s \xc4\xafk\xc5\xabnijimas, ta\xc4\x8diau pla\xc4\x8diai naudojamos mantros ir kasdien\xc4\x97ms, gydomosioms reikm\xc4\x97ms.\n_START_SECTION_\nMantros ir maldos\n_START_PARAGRAPH_\nSvarbiausias mantros kartojimo elementas\xc2\xa0\xe2\x80\x93 tai vieningas proto, kalbos ir k\xc5\xabno atsidavimas mantros virpesiams, taigi mantros kartojimas gali b\xc5\xabti gretinamas su religini\xc5\xb3, dvasini\xc5\xb3 giesmi\xc5\xb3 giedojimu, ta\xc4\x8diau neder\xc4\x97t\xc5\xb3 jo prilyginti maldai. Mantros kartojimo metu pats j\xc4\x85 atliekantis asmuo yra i\xc5\xa1tirpinamas b\xc5\xabties virpesyje, lieka tik \xe2\x80\x9ebeasmen\xc4\x97 tikrov\xc4\x97\xe2\x80\x9c. O besimeld\xc5\xbeiantysis asmeni\xc5\xa1kai bendrauja su meld\xc5\xbeiamuoju asmeniu._NEWLINE_\xc5\xa0iuo po\xc5\xbei\xc5\xabriu mantros ir maldos santykis i\xc5\xa1rei\xc5\xa1kia vien\xc4\x85 esmingiausi\xc5\xb3 skirtum\xc5\xb3 tarp indi\xc5\xa1k\xc5\xb3 ir abraomini\xc5\xb3 religij\xc5\xb3: santyk\xc4\xaf tarp beasmenio brahmano ir asmeninio Dievo, skirtum\xc4\x85, kur\xc4\xaf dalis indi\xc5\xa1k\xc5\xb3 tik\xc4\x97jimo srovi\xc5\xb3 laiko iliuziniu.\n_START_SECTION_\nBudizmas\n_START_PARAGRAPH_\nBudizme, pana\xc5\xa1iai kaip kitur, mantromis laikomi dvasine galia pakrauti garsiniai skiemenys, keli\xc5\xb3 skiemen\xc5\xb3 sekos arba i\xc5\xa1tisos giesm\xc4\x97s, sudarytos i\xc5\xa1 toki\xc5\xb3 skiemen\xc5\xb3 (dharan\xc4\x97s). Mantros perteikia arba i\xc5\xa1rei\xc5\xa1kia tam tikras kosmines galias ir tam tikr\xc5\xb3 bud\xc5\xb3 savybes. Kartais kaip mantra yra kartojamas tiesiog budos vardas._NEWLINE_Nenutr\xc5\xabkstamas mantr\xc5\xb3 kartojimas, kaip viena i\xc5\xa1 meditavimo form\xc5\xb3, taikomas daugelyje budizmo mokykl\xc5\xb3, ypa\xc4\x8d didel\xc4\x97 reik\xc5\xa1m\xc4\x97 mantroms teikiama vad\xc5\xberajanos mokyklose, d\xc4\x97l ko \xc5\xa1i budizmo \xc5\xa1aka net katrais vadinama \xe2\x80\x9emantrajana\xe2\x80\x9c. \xc4\x8cia mantros da\xc5\xbenai laikomos proto apsaugos priemone. Dvasi\xc5\xa1kai transformuojant k\xc5\xabno, kalbos ir proto aspektus, mantros daugiausiai siejamos su kalbos perkeitimu, joms keliama u\xc5\xbeduotis i\xc5\xa1vystyti tobulus kalbos virpesius, sutaurinti kalbos dovan\xc4\x85. Mantr\xc5\xb3 kartojimas beveik visada yra siejamas su vizualizavimu (kaip proto u\xc5\xbeimtumu) ir tam tikra k\xc5\xabno pad\xc4\x97timi, mudra (kaip k\xc5\xabno u\xc5\xbeimtumu)._NEWLINE_Tantrizme su mantra susijusi dar viena kombinuota praktika, kuomet tariamas skiemens virpesys yra vizualizuojamas kaip skiemens u\xc5\xbera\xc5\xa1as prie\xc5\xa1ais save arba savyje. Tada virpesys (skiemens garsas) susivienija su vizualizuojamu skiemens u\xc5\xbera\xc5\xa1u, taip pat susilieja su vizualizacijos formomis ir spalvomis, kuriomis persiima dvasinio praktiko k\xc5\xabnas ir protas._NEWLINE_Mantros kartojimas pats savaime nepriveda prie nu\xc5\xa1vitimo, ta\xc4\x8diau tai padeda nuraminti prot\xc4\x85, po to lengviau \xc4\xafsiklausyti \xc4\xaf vidin\xc4\x99 tyl\xc4\x85, bent jau taip teigia dzen budizmo mokymas.\n_START_SECTION_\nNaujasis am\xc5\xbeius\n_START_PARAGRAPH_\nMantros pla\xc4\x8diai naudojamos Naujojo am\xc5\xbeiaus dvasinio jud\xc4\x97jimo praktikose. Jos neatsiejamos nuo \xc5\xa1iame jud\xc4\x97jime naudojam\xc5\xb3 meditavimo sistem\xc5\xb3, energetini\xc5\xb3 \xc4\x8dakr\xc5\xb3 sistemos pratyb\xc5\xb3 ir kit\xc5\xb3 sri\xc4\x8di\xc5\xb3. Mantras naudoja daugelis Naujojo am\xc5\xbeiaus veik\xc4\x97j\xc5\xb3. Ta\xc4\x8diau \xc4\x8dia jos naudojamos da\xc5\xbeniausiai visi\xc5\xa1kai nesiejant, arba tik labai silpnai siejant, su originalia rytieti\xc5\xa1ka mantr\xc5\xb3 naudojimo tradicija. Pa\xc4\x8diuose Rytuose, kartu su Vakar\xc5\xb3 \xc4\xaftaka, mantr\xc5\xb3 gelmin\xc4\x97 reik\xc5\xa1m\xc4\x97 da\xc5\xbenai pamir\xc5\xa1tama ir jos imamos naudoti grynai mechani\xc5\xa1kai.'